钦定古今图书集成/明伦汇编/官常典/第119卷 > 孔衍
## 钦定古今图书集成/明伦汇编/官常典/第119卷 > 孔衍

按《晋书》本传，“衍字舒元，鲁国人，孔子二十二世孙也。
祖文，魏大鸿胪。父毓，征南军司。衍少好学，年十二，能
通《诗》书。弱冠，公府辟本州，举异行直言，皆不就。避地
江东，元帝引为安东参军，专掌记室，书令殷积，而衍
每以称职见知。中兴初，与庾亮俱补中书郎。明帝之
在东宫，领太子中庶子。于时庶事草创，衍经学深博”，
又练识旧典，朝仪轨制，多取正焉。由是元、明二帝并
亲爱之。王敦专权，衍私于太子曰：“殿下宜博延朝彦，
搜扬才俊，询谋时政，以广圣聪。”敦闻而恶之，乃启出
衍为广陵郡。时人为之寒心，而衍不形于色，虽郡邻
接西贼，犹教诱后进，不以戎务废业。石勒常骑至山
阳，敕其党以衍儒雅之士，不得妄入郡境。视职期月，
以大兴三年卒于官。衍虽不以文才著称，而博览过
于贺循，凡所撰述，百馀万言。子启，为庐陵太守，宗人
夷吾有美名，博学不及衍，涉世声誉过之。元帝以为
主簿，转参军，稍迁侍中，徙太子左卫率。卒，追赐太仆。

===孔嶷===按《阙里志》，“二十三代嶷字功成，袭封奉圣亭侯，食邑
二千户。年五十七卒。生子抚。”